Għażiż ħija, (Għax ħija int, sew bis-senter f'idek u sew bi fjura) Illum qed tħossok . Illum tista' toħroġ ma' sbieħ il-jum, bis-senter fuq spalltek, u timraħ fil-ftit kampanja li fadal, u toqtol. Anzi, illum tħossok iżjed għax kważi kulħadd id-dar, u ħa jħalluk fil-kwiet u l-paċi. Naf, ħafna nies jaħsbu li int trid biss toqtol – tispara bla rażan fuq kull tajra li tfeġġ quddiemek. Iżda dawk ma jifhmux – dawk ma jafux x'iġifieri n-nida ta' filgħodu, id-dawl kiebi tal-għabex, iż-żiffa ħelwa li taħsdek kif toħroġ mid-dar...dawk kollha ndannati maqfulin f'darhom maqbudin wara skrin. Le, dan il-lussu ħafna ma jafux x'inhu, u int tant int għatxan għal dawn il-ftit mumenti ta' ħemda, li lest li tħallas kwalunkwe prezz, anke l-vot. Mur ara – mhux biċċa numru fuq karta darba kull ħames snin? Mhux prezz għoli le, meta tqis kollox? Għażiż ħija (għax ħija tibqa'), int u nieżel l-għalqa jew titla' fuq l-irdumijiet, ħares sew madwarek. Illum tista' tħares bil-kwiet, għax kulħadd imsakkar ġewwa daru ('indannat' forsi kelma aħjar). Int u għaddej mit-toroq wesgħin ( – għaġeb tal-għeġubijiet!) – iva int u taqsam kilometri t'asfalt iswed bla ħajja kważi waħdek, ħares sew. Għadek tiftakarhom l-għelieqi u s-siġar li xi darba kienu hawn? Dak żmien ieħor imma – kien hemm iktar tjur fis-sema. Illum liem gallina ser issib x'tiekol qalb il-ġenn tal-Marsa? Liem kuċċarda ħa ssiblek imqar ġurdien tal-imramma qalb l-asfalt jikwi? Imbagħad erfa' ħarstek u ammira l-binjiet ġodda li telgħin. Għid is-sew, mhux aħjar mis-siġar tal-ħarrub u tal-luq? Illum min għadu jmur jaqta' t-tin u l-bajtar meta tista' tixtrih lest, ippakjat fil-plastik ħelu ħelu, maħsul u lest? Vera li l-ħuttafa u l-ħawwiefa, il-pitiross u l-kudirross, ma jbejtux fuqhom dawn il-meravilji. Iżda, dak il-konkos griżż u ħġieġ ileqq – mhumiex sbieħ fin-nida ta' filgħodu, fid-dawl kiebi tal-għabex, u fiż-żiffa ħelwa ta' sbieħ il-jum? Imbagħad mur sib il-kmajra ċkejkna li għandek fil-ftit kampanja li fadal, u qabbad sigarett u stenna l-ewwel tir. Mur oqtol ħa tiżvoga n-nervi – għax jekk ma kellekx nervi, naħseb li xi ftit telgħulek s'issa. Għax dak il-vot li int biegħejt bla tant ħabbilt rasek, ħallast prezz għoli għalih In-nies li tawk permess, ħadulek l-art u l-kampanja bil-mod il-mod, u magħhom l-għasafar. Imbagħad, meta ma jifdal xejn, jarmuk 'l hemm bħal ma rmew lil sħabek il-bdiewa li ħatfulhom arthom (u l-għixien tagħhom) bla ebda skruplu. Imbagħad jifdal biss int, għażiż ħija, u dak is-senter ileqq f'idejk...weħidkom...sakemm wieħed minnkom jegħleb lill-ieħor.
Ittra lill-Kaċċatur